[{"text_idx": "#000006", "text": "Mae cyn-gadeirydd ac Is-lywydd cyfredol CGGC, Tom Jones, wedi\u2019i ethol yn Llywydd Cynghrair Cymunedau Gwledig Ewrop (ERCA), mewn symudiad sy\u2019n dangos sut mae\u2019r sector gwirfoddol yng Nghymru yn parhau i gynnal cysylltiadau buddiol ag Ewrop mewn tirwedd o\u0302l-Brexit."}, {"text_idx": "#000007", "text": "Cafodd yr ERCA ei sefydlu yn 2008 fel cynghrair Ewrop gyfan o fudiadau pentrefol a chymunedol gwledig. Ei waith yw cysylltu a chynorthwyo mudiadau gwledig, hybu datblygiadau gwledig traws-sector sy\u2019n seiliedig ar le a chodi llais pobl wledig er mwyn dylanwadu ar farn gyhoeddus a pholisi gwledig ar lefelau UE a chenedlaethol."}, {"text_idx": "#000009", "text": "Mae Tom yn hen gyfarwydd a\u0302\u2019r math hwn o waith, gan ei fod wedi cynrychioli Cymru ar Bwyllgor Economaidd a Chymdeithasol Ewrop am y 13 blynedd diwethaf fel y prif lefarydd ar faterion gwledig, ac mae\u2019n awyddus i ddangos gwerth arbenigedd Cymru, yn ogystal a\u0302 pharhau i gynnal cydberthnasau da a\u0302\u2019n cymdogion Ewropeaidd nawr ein bod wedi ymadael a\u0302\u2019r UE."}, {"text_idx": "#000010", "text": "\u2018Mae heriau di-ri\u2019 meddai Tom \u2018nid dim ond yn Ewrop, ond ledled y byd \u2013 mae colli pobl o grwpiau oed iau i ardaloedd trefol yn broblem fyd-eang, nid problem i Gymru neu hyd yn oed Ewrop yn unig. Mae llawer o arferion da eto i\u2019w rhannu, yn ogystal a\u0302 chymorth i gymunedau wneud eu penderfyniadau eu hunain, a ro\u0302l yr ERCA yw hwyluso hyn.\u2019"}, {"text_idx": "#000011", "text": "\u2018Rwy\u2019n credu\u2019n gryf mewn cyfraniad treftadaeth wledig at adnewyddu economaidd a chymdeithasol. Rwy\u2019n hyrwyddwr cryf ac ymroddedig o\u2019r seneddau gwledig cenedlaethol ac o Senedd Wledig Ewrop, ac yn gwerthfawrogi trefnwyr y rhain yn fawr."}, {"text_idx": "#000012", "text": "Rhaid i leisiau pobl wledig gael eu clywed wrth i ni adeiladu pontydd rhwng y wlad a\u2019r ddinas er mwyn cyflawni cytundeb gwyrdd cynaliadwy sy\u2019n achub cyfoeth yr amgylchedd gwledig, yn rhoi strwythur a gobaith economaidd a chymdeithasol i bobl ac sydd, ar yr un pryd, yn defnyddio cyfleoedd i gyfrannu at heriau byd-eang.\u2019"}, {"text_idx": "#000013", "text": "Mae\u2019r gwerth y bydd hyn yn ei gyflwyno i sector gwirfoddol Cymru, sydd wedi elwa ar ymrwymiad sylweddol gan Ewrop drwy\u2019r Cronfeydd Strwythurol a Buddsoddiadau Ewropeaidd, yn amlwg. Mae Tom yn obeithiol y bydd ffyrdd newydd o weithio yn dod i\u2019r amlwg mewn amser ac y bydd rhwydweithiau Ewrop gyfan, nid rhai\u2019r Undeb Ewropeaidd yn unig, yn dod yn ffordd gynaliadwy o weithio wrth symud ymlaen."}, {"text_idx": "#000015", "text": "Mae gennym lawer i\u2019w ddysgu o\u2019r rhwydweithiau hyn o hyd, er y bydd y mecanweithiau cyllido sy\u2019n eu hwyluso yn wahanol yn y dyfodol, waeth a fydd hyn drwy\u2019r Gronfa Ffyniant Gyffredin, Llywodraeth Cymru neu drwy fodd arall."}, {"text_idx": "#000016", "text": "\u2018Nid ydym ni\u2019n rhan o\u2019r UE mwyach, ond nid yw hynny\u2019n golygu y dylem gefnu arno. Gyda\u2019r ERCA, mae\u2019r prosiectau rydyn ni\u2019n eu rhedeg yn cynorthwyo pentrefi, pethau fel tai fforddiadwy, er mwyn dod a\u0302 phobl ifanc yn o\u0302l i gefn gwlad, a d\u2019oes ots ym mha ran o\u2019r byd ydych chi wedyn \u2013 y rheini yw\u2019r arweinwyr newid sydd eu hangen arnoch.\u2019"}, {"text_idx": "#000017", "text": "Gallwn ni barhau i weithio gyda mudiadau Ewropeaidd ac mae cyfle posibl i ymgysylltu a\u0302 nhw\u2019n ehangach fyth \u2013 rydym ni eisoes yn rhan o Gynllun Cymru ac Affrica, ond mae hefyd nifer o ranbarthau daearyddol eraill a fydd a\u0302 phroblemau tebyg y gallwn ni estyn allan iddynt."}, {"text_idx": "#000018", "text": "Cyllid fydd y broblem gyntaf \u2013 mae\u2019n anodd mynd i gynadleddau a chymryd rhan ynddynt yn y modd traddodiadol heb gyllid ar gyfer teithio ac ati, ond mae COVID wedi ein dysgu y gallwn ymdopi\u2019n reit dda drwy ddulliau technolegol."}, {"text_idx": "#000021", "text": "Gan gadw at y thema o wneud yn siw\u0302r y gall y sector roi ei hun mewn sefyllfa i ddylanwadu ac ymgysylltu\u2019n gadarnhaol yn y dyfodol, mae rhai digwyddiadau diddorol yn cael eu cyflwyno ym mis Ebrill \u2013 Bywyd ar o\u0302l Aelodaeth yr UE \u2013 Beth nesaf i\u2019r trydydd sector yng Nghymru? a digwyddiad mewn cydweithrediad ag SCVO, NICVA ac NCVO \u2013 Bywyd ar o\u0302l Aelodaeth o\u2019r UE \u2013 Beth nesaf i Gymdeithas Sifil yn y DU? \u2013 gwnewch yn siw\u0302r eich bod yn archebu eich lle heddiw!"}]